Document ID: 32014R1148

KOMISSION ASETUS (EU) N:o 1148/2014,
annettu 28 päivänä lokakuuta 2014,
tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä annetun Euroopan parlamentin ja neuvoston asetuksen (EY) N:o 999/2001 liitteiden II, VII, VIII, IX ja X muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (1) ja erityisesti sen 23 artiklan ensimmäisen kohdan,
sekä katsoo seuraavaa:
(1)
Asetuksessa (EY) N:o 999/2001 vahvistetaan nauta-, lammas- ja vuohieläinten tarttuvien spongiformisten enkefalopatioiden (TSE) ehkäisyä, valvontaa ja hävittämistä koskevat säännöt. Sitä sovelletaan elävien eläinten ja eläinperäisten tuotteiden tuotantoon ja markkinoille saattamiseen sekä tietyissä erityistapauksissa niiden vientiin.
(2)
Asetuksen (EY) N:o 999/2001 liitteessä II vahvistetaan säännöt, jotka koskevat jäsenvaltioiden tai kolmansien maiden taikka niiden alueiden aseman määrittämistä naudan spongiformisen enkefalopatian (BSE) suhteen. Nämä säännöt perustuvat Maailman eläintautijärjestön (OIE) maaeläinten terveyttä koskevassa säännöstössä, jäljempänä ’säännöstö’, vahvistettuun kansainväliseen standardiin. Säännöstön vuodelta 2013 peräisin olevan version BSE:tä koskevassa luvussa ilmaisu ”leviämisen arviointi” on korvattu ilmaisulla ”ilmaantumisen arviointi”, ja taulukkoa, jossa esitetään maan tai alueen pistetavoitteet, on muutettu merkittävästi, jotta se vastaisi paremmin sellaisten maiden tarpeita, joissa on pieni tai hyvin pieni karjapopulaatio. Nämä muutokset olisi otettava huomioon liitteessä II.
(3)
Asetuksen (EY) N:o 999/2001 liitteessä VII olevan B luvun 2.2.1 kohdassa viitataan liitteessä X säädettyihin menetelmiin ja käytänteisiin. Tämän kohdan sanamuotoa olisi muutettava, jotta voidaan ottaa huomioon tällä säädöksellä liitteeseen X tehdyt muutokset.
(4)
Asetuksen (EY) N:o 999/2001 liitteessä VIII olevassa A luvussa vahvistetaan elävien eläinten, siemennesteen ja alkioiden unionin sisäistä kauppaa koskevat säännöt, mukaan luettuna homotsygoottisten lampaan ARR-tyyppiä olevien alkioiden vapauttaminen kaikista muista klassiseen scrapieen liittyvistä vaatimuksista unionin sisäisessä kaupassa. Euroopan elintarviketurvallisuusviranomainen (EFSA) antoi 24 päivänä tammikuuta 2013 tieteellisen lausunnon klassisen scrapien tartuntariskistä lampaille siirrettävien in vivo -tuotettujen alkioiden välityksellä (2) ja totesi lausunnossaan, että homotsygoottisten tai heterotsygoottisten lampaan ARR-tyyppiä olevien alkioiden implantoinnista johtuvaa klassisen scrapien siirtymisriskiä voidaan pitää mitättömän alhaisena edellyttäen, että alkionsiirtoa koskevia OIE:n suosituksia ja menettelyjä noudatetaan. Asetuksen liitteen VIII asiaan liittyviä säännöksiä olisi tämän vuoksi muutettava, jotta myös heterotsygoottisten lampaan ARR-tyyppiä olevien alkioiden unionin sisäinen kauppa vapautettaisiin kaikista muista klassiseen scrapieen liittyvistä vaatimuksista.
(5)
Asetuksen (EY) N:o 999/2001 joissakin kielitoisinnoissa esiintyy terminologian osalta epäjohdonmukaisuutta liitteessä VIII olevan A luvun A jakson 1.2 ja 1.3 kohdan ja muun tekstin välillä. Johdonmukaisuuden vuoksi kyseisissä kielitoisinnoissa olisi käytettävä samaa termiä.
(6)
Asetuksen (EY) N:o 999/2001 liitteessä VIII olevan A luvun A jakson 2 kohdassa vahvistetaan säännöt, jotka koskevat jäsenvaltion tai jäsenvaltion alueen tunnustamista alueeksi, jolla on mitättömän alhainen klassisen scrapien riski. Itävalta toimitti 4 päivänä heinäkuuta 2013 komissiolle asianmukaiset asiakirjat perusteineen. Komission tehtyä tästä hakemuksesta myönteisen arvioinnin Itävalta olisi mainittava sellaisena jäsenvaltiona, jolla on mitättömän alhainen klassisen scrapien riski.
(7)
Asetuksen (EY) N:o 999/2001 liitteessä VIII olevan A luvun A jakson 3.2 kohdassa luetellaan ne jäsenvaltiot, joilla on hyväksytty kansallinen scrapievalvontaohjelma. Koska Itävalta olisi mainittava sellaisena jäsenvaltiona, jolla on mitättömän alhainen klassisen scrapien riski, se olisi samanaikaisesti poistettava niiden jäsenvaltioiden luettelosta, joilla on hyväksytty klassisen scrapien kansallinen valvontaohjelma, koska tämä asema tarjoaa valvontaohjelmaa paremmat takeet.
(8)
Asetuksen (EY) N:o 999/2001 liitteessä IX olevassa H luvussa vahvistetaan säännöt, jotka koskevat lampaiden ja vuohien siemennesteen ja alkioiden tuontia unioniin. Nämä tuontia koskevat säännöt olisi saatettava ajan tasalle, jotta niissä otetaan huomioon tällä säädöksellä liitteeseen VIII tehdyt muutokset.
(9)
Asetuksen (EY) N:o 999/2001 liitteessä X säädetään analyysimenetelmistä, joita sovelletaan nautojen, lampaiden ja vuohien TSE-testaukseen. Liitettä olisi tarkistettava ilmoitettuja laboratorioita koskevien tietojen saattamiseksi ajan tasalle, viitteiden mukauttamiseksi eri ohjeisiin, joidenkin teknisten termien yhdenmukaistamiseksi ja erottelevan testausprosessin selkeyttämiseksi lampaiden ja vuohien positiivisten TSE-tapausten kohdalla uusimman tieteellisen tietämyksen ja unionin voimassa olevien käytäntöjen mukaisesti.
(10)
Asetuksen (EY) N:o 999/2001 liitteessä X olevan C luvun 4 kohdassa luetellaan naudoissa, lampaissa ja vuohissa esiintyvien TSE:iden valvontaan hyväksytyt pikatestit. IDEXX esitti 18 päivänä syyskuuta 2013 hakemuksen, jotta testin ”IDEXX HerdChek BSE-Scrapie Antigen Test Kit, EIA” nimi muutettaisiin muotoon ”HerdChek BSE-Scrapie Antigen (IDEXX Laboratories)”. TSE:itä tutkiva Euroopan unionin vertailulaboratorio hyväksyi 2 päivänä toukokuuta 2013 uuden pakkausselosteen tälle testille. Lisäksi Enfer Group ilmoitti 6 päivänä joulukuuta 2013, että se on lopettanut TSE:n diagnostiikkasarjan Enfer Version 3 valmistamisen ja pyysi tämän testisarjan poistamista nautaeläinten hyväksyttyjen BSE-pikatestien luettelosta. Liitteessä X olevan C luvun 4 kohdassa esitettyjä luetteloita olisi tämän vuoksi muutettava.
(11)
Jotta jäsenvaltioilla olisi riittävästi aikaa mukauttaa scrapieen liittyviä lampaiden alkioiden sertifiointimenettelyjään, tiettyjä tällä asetuksella käyttöön otettuja muutoksia olisi sovellettava 1 päivästä tammikuuta 2015.
(12)
Sen vuoksi asetusta (EY) N:o 999/2001 olisi muutettava.
(13)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 999/2001 liitteet II, VII, VIII, IX ja X tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Liitteessä olevaa 3 kohdan a, b ja e alakohtaa ja 4 kohtaa sovelletaan 1 päivästä tammikuuta 2015.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 28 päivänä lokakuuta 2014.

Labels: 3
6